CELEX: 62020TN0444
Language: mt
Date: 2020-07-08 00:00:00
Title: Kawża T-444/20: Rikors ippreżentat fit-8 ta’ Lulju 2020 – Société générale et vs SRB

14.9.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 304/14
            
         
      Rikors ippreżentat fit-8 ta’ Lulju 2020 – Société générale et vs SRB
      (Kawża T-444/20)
      (2020/C 304/16)
      Lingwa tal-kawża: il-Franċiż
      
         Partijiet
      
      
         Rikorrenti: Société générale (Pariġi, Franza), Crédit du Nord (Lille, Franza), SG Option Europe (Puteaux, Franza) (rappreżentanti: A. Gosset-Grainville, M. Trabucchi u M. Dalon, avukati)
      
         Konvenut: Il-Bord Uniku ta’ Riżoluzzjoni
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  skont l-Artikolu 263 TFUE, tannulla d-Deċiżjoni SRB/ES/2020/24 dwar il-kalkolu tal-kontribuzzjonijiet ex ante tal-2020 għall-SRF sa fejn tikkonċerna r-rikorrenti;
               
            
                  —
               
               
                  skont l-Artikolu 277 TFUE, tiddikjara d-dispożizzjonijiet li ġejjin tar-Regolament SRM, tar-Regolament ta’ Implimentazzjoni u tar-Regolament Delegat bħala inapplikabbli:
                  
                              —
                           
                           
                              l-Artikoli 69(1), 69(2), 70(1) u 70(2)(a) u (b) tar-Regolament SRM;
                           
                        
                              —
                           
                           
                              l-Artikoli 4(2), 6 u 7 kif ukoll l-Anness I tar-Regolament Delegat;
                           
                        
                              —
                           
                           
                              l-Artikolu 4 tar-Regolament ta’ Implimentazzjoni;
                           
                        
            
                  —
               
               
                  tikkundanna lill-konvenuta għall-ispejjeż kollha.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw erba’ motivi.
      
                  1.
               
               
                  L-ewwel motiv ibbażat fuq ksur tal-prinċipju ta’ ugwaljanza fit-trattament sa fejn il-modalitajiet għall-kalkolu tal-kontribuzzjonijiet ex ante għall-fond uniku ta’ riżoluzzjoni (SRF) previsti mir-Regolament SRM u mir-Regolament Delegat ma jirriflettux la d-daqs attwali u lanqas ir-riskju reali tal-istituzzjonijiet.
               
            
                  2.
               
               
                  It-tieni motiv ibbażat fuq ksur tal-prinċipju ta’ proporzjonalità minħabba li l-mekkaniżmu ta’ kontribuzzjonijiet ex ante għas-SRF previst mir-Regolament SRM u mir-Regolament Delegat huwa bbażat fuq evalwazzjoni li għandha taggrava artifiċjalment il-profil tar-riskju ta’ istituzzjonijiet Franċiżi ta’ daqs kbir bħar-rikorrenti, u għalhekk tirriżulta f’ammont ta’ kontribuzzjoni li huwa sproporzjonatament għoli fir-rigward tar-riskju effettivament iġġenerat minn dawn l-istess istituzzjonijiet.
               
            
                  3.
               
               
                  It-tielet motiv ibbażat fuq ksur tal-prinċipju ta’ ċertezza legali peress li l-kalkolu tal-ammont tal-kontribuzzjonijiet ex ante ffissat mir-Regolament SRM, mir-Regolament Delegat u mir-Regolament ta’ Implimentazzjoni, minn naħa, ma jistax ikun antiċipat bi preċiżjoni suffiċjenti u, min-naħa l-oħra, ma jiddependix tant mis-sitwazzjoni u mill-profil tar-riskju speċifiċi tal-istituzzjoni iżda mis-sitwazzjoni relattiva tagħha meta mqabbla mal-istituzzjonijiet l-oħra li qed jikkontribwixxu. Fl-aħħar, ir-rikorrenti jqisu li l-Kummissjoni ma kellhiex tkun responsabbli għad-determinazzjoni tal-indikaturi tar-riskju fil-kuntest tar-Regolament Delegat, sa fejn dawn il-kriterji għandhom funzjoni li essenzjalment tistruttura u li hija deċiżiva fid-determinazzjoni tal-ammonti ta’ kontribuzzjoni (Artikolu 290 TFUE).
               
            
                  4.
               
               
                  Ir-raba’ motiv ibbażat fuq ksur tal-prinċipju ta' amministrazzjoni tajba sa fejn is-SRB ma japplikax, għall-kalkolu tal-varjabbli li tiddependi mir-riskju, il-kriterji kollha tar-riskju previsti mir-Regolament Delegat. Ir-rikorrenti jqisu li d-deċiżjoni kkontestata ma tippreżentax, barra minn hekk, elementi ċari u kompleti biżżejjed sabiex ikunu jistgħu jikkalkolaw mill-ġdid l-ammont tal-kontribuzzjoni dovut, li jinvolvi wkoll ksur tal-Artikolu 296 TFUE.